သန်းထွန်းဦး

ဦးသန်းထွန်းဦး (၁၉၆၁ မွေးဖွား) သည် နေပြည်တော်ကောင်စီ ၏ ဥက္ကဋ္ဌ ဖြစ်သည်။၎င်းသည် အငြိမ်းစား ဒုတိယဗိုလ်ချုပ်ကြီး ဖြစ်ပြီး၊တပ်မတော်တွင် အမှတ် (၆) စစ်ဆင်ရေးအထူးအဖွဲ့မှူး တာဝန်ကိုထမ်းဆောင်ခဲ့သူဖြစ်သည်။ထို့အပြင် သူသည် နိုင်ငံတော်စီမံအုပ်ချုပ်ရေးကောင်စီဥက္ကဋ္ဌ၏အကြံပေးအဖွဲ့ခေါင်းဆောင်အဖြစ် ၂၀၂၁ ခုနှစ်၊ဖေဖော်ဝါရီ ၁၈ ရက်မှ ကောင်စီ ဖျက်သိမ်းပြီးသည်အထိ တာဝန်ထမ်းဆောင်ခဲ့သည်။ 

 ငယ်ဘဝနှင့်ပညာရေး 
လယ်ဝေးမြို့ ဇာတိဖွားဖြစ်သည်။၁၉၇၉ ခုနှစ် တွင် စစ်တက္ကသိုလ်၊ဗိုလ်လောင်းသင်တန်း အမှတ်စဥ်(၂၄)သို့ တက်ရောက်ခဲ့သည်။

 စစ်မှုထမ်းခြင်း 
၁၉၈၃ ခုနှစ်တွင် ဒုဗိုလ်အဆင့်ဖြင့် တပ်မတော်တွင် စတင် စစ်မှုထမ်းသည်။

သူသည် ဗိုလ်မှူးကြီး အဆင့်ဖြင့် သိန္နီအခြေစိုက် စကခ-၁၆ နှင့် မိုင်းဆတ်အခြေစိုက် စကခ-၁၄ စစ်ဆင်ရေးကွပ်ကဲမှုဌာနချုပ် တို့တွင်လည်းကောင်း၊ဗိုလ်ချုပ် အဆင့်ဖြင့် တြိဂံတိုင်းစစ်ဌာနချုပ် တိုင်းမှူး အဖြစ်လည်း ကောင်း၊ဒုတိယဗိုလ်ချုပ်ကြီး အဆင့်ဖြင့် တပ်မတော်စစ်ဆေးရေးအရာရှိချုပ် အဖြစ်လည်းကောင်း၊ယင်းအပြင် အမှတ်(၂)စစ်ဆင်ရေးအထူးအဖွဲ့မှူး နှင့် အမှတ် (၆) စစ်ဆင်ရေးအထူးအဖွဲ့မှူး တို့အဖြစ်လည်းကောင်း ၂၀၂၀ ပြည့်နှစ်၊ ဒီဇင်ဘာလအထိ တာဝန်များထမ်းဆောင်ခဲ့သည်။

၂၀၂၀ပြည့်နှစ်၊ဒီဇင်ဘာ တွင် တပ်မတော် သည်  ဒုတိယ ဗိုလ်ချုပ်ကြီး အဆင့်ရှိသူ ၆ ဦးဖြစ်သည့် ဒုတိယ ဗိုလ်ချုပ်ကြီး ထွန်းထွန်းနောင်၊ ဒုတိယ ဗိုလ်ချုပ်ကြီး မင်းနောင်၊ ဒုတိယ ဗိုလ်ချုပ်ကြီး တင်မောင်ဝင်း၊ ဒုတိယ ဗိုလ်ချုပ်ကြီး မောင်မောင်အေး၊ ဒုတိယ ဗိုလ်ချုပ်ကြီး သန်းထွန်းဦးနှင့် ဒုတိယ ဗိုလ်ချုပ်ကြီး လူအေး တို့အား တပ်မတော် အရန်အင်အားသို့ ပြောင်းရွှေ့ တာဝန် ထမ်းဆောင်ခွင့်ပြုလိုက်မှုကြောင့် ၎င်းသည် တပ်မတော်အရန်အင်အားသို့ ရောက်ရှိသွားခဲ့သည်။

တပ်မတော် အရန်အင်အား ဆိုသည်မှာ မြန်မာနိုင်ငံတပ်မတော် အတွင်းရှိ ဒုတိယဗိုလ်ချုပ်ကြီး၊ ဗိုလ်ချုပ်၊ ဗိုလ်မှူးချုပ်၊ ဗိုလ်မှူးကြီး စသည့် အရာရှိအဆင့်များတွင် ရာထူးတိုးခြင်းမရှိဘဲ သတ်မှတ်ထားသော ကာလ ပြည့်ဆုံးသူများအား အရန်အင်အားအဖြစ် သတ်မှတ်ခြင်းကို ဆိုလိုသည်။ ဥပမာအားဖြင့် ဒုတိယဗိုလ်ချုပ်ကြီးအဆင့်ရှိသူများသည် ယင်းအဆင့်တွင် ငါးနှစ်ခန့် တာဝန်ထမ်းဆောင်ပြီးနောက် ရာထူးမတိုးပါက အရန်အင်အားအဖြစ် သတ်မှတ်ခံရကြသည်။ ထိုသို့ သတ်မှတ်ခံရသူများသည် တပ်ရင်း သို့မဟုတ် တပ်ဖွဲ့အုပ်ချုပ်မှုအောက် မရှိတော့ပေမဲ့ တပ်မတော်အတွင်းတွင် ဆက်လက် တာဝန်ထမ်းဆောင်နေကြခြင်း ဖြစ်သည်။ ထို့အပြင် ကာကွယ်ရေးဝန်ကြီး၊ ပြည်ထဲရေးဝန်ကြီး နှင့် နယ်စပ်ရေးရာဝန်ကြီး တို့၏ ရာထူးနေရာ များကိုလည်း အရန်အင်အားအဖြစ် သတ်မှတ်ထားကြသည်။

 နိုင်ငံရေးရာထူးနှင့်စစ်ဘက်တာဝန်ထမ်းဆောင်ခြင်း 
၂၀၂၁ ခုနှစ်၊ဖေဖော်ဝါရီ ၁၈ ရက် တွင် နိုင်ငံတော်စီမံအုပ်ချုပ်ရေးကောင်စီဥက္ကဋ္ဌ ၏ အကြံပေးအဖွဲ့၊ အဖွဲ့ခေါင်းဆောင် အဖြစ် ဒုတိယဗိုလ်ချုပ်ကြီး သန်းထွန်းဦး ခန့်အပ်ခံရသည်။သူသည် အဖွဲ့ဝင်များသည့်  ဒုတိယဗိုလ်ချုပ်ကြီး လူအေး၊ဒေါက်တာရင်ရင်နွယ်၊ဒေါ်ယဥ်ယဥ်ဦး၊ဒေါက်တာဆလိုင်းငွန်ကျုံးလန်၊ဒေါ်ခင်ဦးလှိုင် နှင့် ဗိုလ်မှူးကြီး ထိန်လင်း(ငြိမ်း) တို့၏ ဦးဆောင်သူ ဖြစ်ခဲ့သည်။ 

၂၀၂၁ ခုနှစ်နောက်ပိုင်းတွင် ဖွဲ့စည်းအပ်နှင်းခံရသော နိုင်ငံတော်အဆင့်ပုဂ္ဂိုလ်များနှင့် အဖွဲ့များ တွင် နိုင်ငံတော်စီမံအုပ်ချုပ်ရေးကောင်စီ ဥက္ကဋ္ဌ၏ အကြံပေးပုဂ္ဂိုလ် နှင့် အမျိုးသားလုံခြုံရေးဆိုင်ရာ အကြံပေးပုဂ္ဂိုလ် ဟူ၍ ပုဂ္ဂိုလ် (၂) ဦးအပြင်၊ ဦးသန်းထွန်းဦး ဦးဆောင်သည့် “နိုင်ငံတော်စီမံအုပ်ချုပ်ရေးကောင်စီ ဥက္ကဋ္ဌ၏ အကြံပေးအဖွဲ့” နှင့် ဦးစောထွန်းအောင်မြင့် ဦးဆောင်သည့် “နိုင်ငံတော်စီမံအုပ်ချုပ်ရေးကောင်စီ ဗဟိုအကြံပေးအဖွဲ့” တို့ပါဝင်သည်။ ထို့အပြင် တပ်မတော်ကာကွယ်ရေးဦးစီးချုပ်၏ အကြံပေးအဖွဲ့ သည်လည်း ထိုကဲ့သို့ ဖွဲ့စည်းအပ်နှင်းခံထားသော အဖွဲ့များထဲတွင် ပါဝင်သည်။ဦးသိန်းထွန်းဦးသည်  ဗိုလ်ချုပ်မှူးကြီး မင်းအောင်လှိုင်အား တိုက်ရိုက်အကြံပေးရသူအဖြစ် အခြားသောအကြံပေးပုဂ္ဂိုလ်တို့ကဲ့သို့ ထင်ရှားခဲ့သည်။ 

၂၀၂၂ ခုနှစ် မေလ ၂ ရက်နေ့ တွင် မြန်မာနိုင်ငံရဲတပ်ဖွဲ့ အကြီးအကဲ ရဲချုပ် ဒုတိယဗိုလ်ချုပ်ကြီး သန်းလှိုင် သည်  ရာထူးမှ ဖယ်ရှားခြင်းခံရသည်။ ဒုတိယဗိုလ်ချုပ်ကြီး သန်းလှိုင် သည်  ပြည်ထဲရေးဝန်ကြီးဌာန ဒုဝန်ကြီးနှင့် ရဲချုပ်အဖြစ် တာဝန်များကိုလည်း ပူးတွဲထမ်းဆောင်ခဲ့သူဖြစ်သည်။ 

ဒုတိယဗိုလ်ချုပ်ကြီး သန်းလှိုင် သည် ထိုကဲ့သို့ အရပ်ဘက်ရာထူးမှ ဖယ်ရှားခံရမီတွင် ၎င်း၏ စစ်ဘက်ရာထူးဖြစ်သည့် အမှတ် (၆) စစ်ဆင်ရေးအထူးအဖွဲ့မှူး (ကစထ-၆) ရာထူးမှ ၂၀၂၂ ခုနှစ် ဇန်နဝါရီလအစောပိုင်းတွင် အနားယူခဲ့ရသည်ဟု သတင်းမီဒီယာအချို့က ရေးသားခဲ့ကြသည်။ယင်းအပြင် ထိုရာထူးကို ဒုတိယဗိုလ်ချုပ်ကြီး သန်းထွန်းဦး သည် လက်ခံတာဝန်ထမ်းဆောင်ခဲ့ရသည်ဟုလည်း ဖော်ပြခဲ့သည်။

စစ်တပ်ပြောခွင့်ရ ဗိုလ်ချုပ်ဇော်မင်းထွန်းကမူ ဒုတိယဗိုလ်ချုပ်ကြီးသန်းလှိုင် သည် တိုင်းမှူးဘဝမှ ရာထူးတိုး၍  ပြည်ထဲရေးဒုဝန်ကြီး နှင့် ရဲချုပ်တာဝန်ကိုသာ ထမ်းဆောင်ပြီး၊ အမှတ်(၆)စစ်ဆင်ရေး အထူးအဖွဲ့မှူးတာဝန်ကို မယူခဲ့ဖူးဘူးဟု ဖြေကြားထားချက်ရှိရာ၊ဒုတိယဗိုလ်ချုပ်ကြီး သန်းထွန်းဦးသည် အရန်အင်အားအဖြစ်မှ တပ်ရင်းတပ်ဖွဲ့လက်ကိုင်ရှိသည့် အဆင့်မြင့်စစ်ဘက်ရာထူးနေရာကို ပြန်လည်ထမ်းဆောင်ရသူဟု မှတ်ယူနိုင်သည် ။ 

သူသည် ၂၀၂၃ ခုနှစ်၊ဩဂုတ် (၃)ရက် တွင် စစ်ဘက်တာဝန်များမှအငြိမ်းစားယူပြီး၊နေပြည်တော်ကောင်စီ ဥက္ကဋ္ဌ နှင့် နေပြည်တော်မြို့တော်ဝန် အဖြစ် တာဝန်ပေးအပ်ခံရသည်။

 ကိုးကား 

Category:မြန်မာ့နိုင်ငံရေးသမားများ
ကဏ္ဍ:မြန်မာ စစ်ဖက်ဆိုင်ရာ လူပုဂ္ဂိုလ်များ
ကဏ္ဍ:စစ်တက္ကသိုလ် ကျောင်းဆင်းများ